**Hírnév**

„Muskotály”

Szepessy Rozália szépsége páratlan, személye megosztó volt a városban.

 Vélhető és néhai szeretője, Szelei Alajos így írt róla, Amerikából küldött képeslapján:

 „Bár útjaink elfelé visznek egymástól, én mindig szerelmes szívvel gondolok rád, drága Rózikám.”

 Férje, Wagner Ödön ekképp nyilatkozott róla a Pécsi Főügyészséghez írt hivatalos levelében:

 „Levelemet feleségem kérdéses ügyében címzem Önöknek. Hétfőn magam jövök az ügyészségre és tisztességgel vállalom felelősségem a bíró úr előtt.”

 Kerekes Márton kőfaragó a következőket jegyezte fel róla:

 „Gránit, 3. típus, közepes Mária-szobor, felirat: Wagner Ödönné szül. Szepessy Rozália, 1912-1944.”